Colonelul Cătălin Paraschiv, poreclit „Omul în alb” după mitingul diasporei din 10 august 2018, a întors armele împotriva instituției. Ofițerul a dat în judecată Inspectoratul General al Jandarmeriei, după ce conducerea acestei structuri a dispus detașarea lui la Unitatea de Pază de la Centrala Cernavodă.

Ofițerul spune că a fost detașat abuziv, iar la sfârșitul săptămânii trecute a depus cererea de chemare în judecată.

Colonelul Cătălin Paraschiv, comandantul Brigăzii Speciale de Intervenție Vlad Țepeș, a ieșit în evidență la mitingul diasporei pentru că nu a fost îmbrăcat în uniformă, ci în alb, iar la gât purta o eșarfă.

El este singurul ofițer dintre cei care au condus atunci intervenția care nu a fost pus sub acuzare de procurorii militari în dosarul violențelor din 10 august.

Cătălin Paraschiv activează de 28 de ani în Jandarmerie.